b'\n_START_ARTICLE_\nVzhodna asirska cerkev\n_START_PARAGRAPH_\nVzhodna asirska cerkev (s polnim naslovom Sveta katoli\xc5\xa1ka apostolska vzhodna asirska cerkev, sirsko: \xdc\xa5\xdc\x95\xdc\xac\xdc\x90 \xdc\xa9\xdc\x95\xdc\x9d\xdc\xab\xdc\xac\xdc\x90 \xdc\x98\xdc\xab\xdc\xa0\xdc\x9d\xdc\x9a\xdc\x9d\xdc\xac\xdc\x90 \xdc\xa9\xdc\xac\xdc\x98\xdc\xa0\xdc\x9d\xdc\xa9\xdc\x9d \xdc\x95\xdc\xa1\xdc\x95\xdc\xa2\xdc\x9a\xdc\x90 \xdc\x95\xdc\x90\xdc\xac\xdc\x98\xdc\xaa\xcc\x88\xdc\x9d\xdc\x90) je kr\xc5\xa1\xc4\x8danska Cerkev, ki ima okoli 400000 vernikov in deluje zlasti na obmo\xc4\x8dju Sirije, Iraka in Irana. Po izro\xc4\x8dilu je Asirsko cerkev ustanovil apostol Toma\xc5\xbe, za pomembna oznanjevalca kr\xc5\xa1\xc4\x8danstva v teh krajih pa \xc5\xa1tejejo tudi svetega Adaja (to je domnevno apostol Juda Tadej) in njegovega u\xc4\x8denca Marija. Voditelj Vzhodne asirske cerkve je danes katolikos (patriarh) Mar Dinkha IV._NEWLINE_V\xc4\x8dasih to Cerkev imenujejo tudi Asirska pravoslavna cerkev, vendar je ne smemo uvr\xc5\xa1\xc4\x8dati niti med vzhodne pravoslavne cerkve niti med orientalske pravoslavne cerkve, saj se od obeh skupin lo\xc4\x8di po nauku in tradiciji. Oznako pravoslavna lahko sprejmemo samo v naj\xc5\xa1ir\xc5\xa1em pomenu besede pravoslavje.\n_START_SECTION_\nNastanek Asirske cerkve\n_START_PARAGRAPH_\nAsirska cerkev se je lo\xc4\x8dila od ostalih kr\xc5\xa1\xc4\x8danskih cerkva ob sporu, ki ga je povzro\xc4\x8dil Nestor na Efe\xc5\xa1kem koncilu leta 431. Po koncilu je Perzijski dvor leta 462 nudil za\xc5\xa1\xc4\x8dito Nestorjevim priv\xc5\xbeencem, leta 484 pa je cerkev v Perziji, ki se je pozneje razvila v Asirsko cerkev, sprejela nestorianizem kot uradni nauk (v glavnemi zaradi nasprotovanja Bizancu). Asirsko cerkev zato imenujemo tudi Nestorijanska cerkev, vendar naziv ni popolnoma pravilen, saj se je Asirska cerkev do dana\xc5\xa1njega dne \xc5\xbee nekoliko odmaknila od izvirnega Nestorjevega nauka._NEWLINE_Bistvo Nestorjevega nauka je trditev, da Devica Marija ni Bo\xc5\xbeja Mati, pa\xc4\x8d pa samo Kristusova mati. Nestor je namre\xc4\x8d trdil, da sta v Jezusu dve osebnosti: Jezus-Bog in Jezus-\xc4\x8clovek; Marija je samo mati Jezusa-\xc4\x8dloveka ne pa mati Boga (Bog ni rojeno bitje in nima matere)._NEWLINE_V 7. stoletju je Asirsko cerkev prizadela ponovna vojna med Perzijo in Bizancem. Takrat so \xc5\xa1tevilne asirske \xc5\xa1kofije pri\xc5\xa1le v roke monofizitov. Takratni vodja Asirske cerkve Babaj Veliki je monofizitizem ostro zavra\xc4\x8dal in izoblikoval kristolo\xc5\xa1ki nauk, ki velja v Asirski cerkvi \xc5\xa1e zdaj: Jezus ima eno osebnost, v kateri pa sta dve zdru\xc5\xbeeni a nepome\xc5\xa1ani biti oziroma naravi. S tem se je nauk Asirske cerkve precej pribli\xc5\xbeal nauku ve\xc4\x8dine ostalih kr\xc5\xa1\xc4\x8danskih cerkva, ostala pa so politi\xc4\x8dna nasprotja, zaradi \xc4\x8desar je Asirska cerkev ostala nepriznana s strani ostalih cerkva.\n_START_SECTION_\n\xc5\xa0irjenje Asirske cerkve\n_START_PARAGRAPH_\nAsirska cerkev je bila zelo misijonsko aktivna. Njeni misijonarji so \xc5\xbee kmalu pri\xc5\xa1li do Indije in postali znani kot "kristjani svetega Toma\xc5\xbea". Do 16. stoletja je pri\xc5\xa1lo v Indijo veliko asirskih \xc5\xa1kofov, potem pa so se po Indiji raz\xc5\xa1irili portugalski misijonarji, ki so priznavali samo katoli\xc5\xa1ke \xc5\xa1kofe - tj. pripadnike Rimskokatoli\xc5\xa1ke cerkve ali pa pripadnike takrat ustanovljene Kaldejske katoli\xc5\xa1ke cerkve, ki je v polnem ob\xc4\x8destvu z Rimom. Takrat je tam delovala tudi Sirska pravoslavna cerkev, ki jo uvr\xc5\xa1\xc4\x8damo med predkalcedonske cerkve - zanjo so se odlo\xc4\x8dali zlasti kristjani, ki niso \xc5\xbeeleli biti povezani z Rimom. V 19. stoletju so kristjani v Trichurju \xc5\xbeeleli dobiti \xc5\xa1kofa s strani Sirske pravoslavne cerkve, ker pa to ni uspelo, so prosili za pomo\xc4\x8d Asirsko cerkev. Ta jim je ustregla in ustanovili so Kaldejsko sirsko cerkev, ki \xc5\xa1teje za del Asirske cerkve (in je nikakor ne smemo zamenjati s Kaldejsko katoli\xc5\xa1ko cerkvijo)._NEWLINE_Asirski misijonarji so dosegli tudi Kitajsko (leta 635) in Mongolijo, vendar je pozneje Tang Wu Zong prepovedal vse nekitajske vere.\n_START_SECTION_\nV 15. stoletju\n_START_PARAGRAPH_\nV 15. stoletju so odlo\xc4\x8dili, da lahko dobijo naziv patriarha samo pripadniki rodbine takratnega patriarha Mar \xc5\xa0imuna IV. To je kmalu pripeljalo od notranjega razkola in leta 1552 so nasprotniki izvolili drugega patriarha. To je bil Mar Johanan Soulaka VIII., ki je poiskal zavezni\xc5\xa1tvo v Rimu in vstopil v polno ob\xc4\x8destvo z Rimskokatoli\xc5\xa1ko cerkvijo. Razkol je trajal do leta 1662, ko je njegov naslednik Mar \xc5\xa0imun XIII. Denha prekinil stike z Rimom in se spet zbli\xc5\xbeal z ostalo Asirsko cerkvijo. Vatikan se je odzval na to dejanje tako, da je postavil na njegovo mesto novega patriarha in ustanovil Kaldejsko katoli\xc5\xa1ko cerkev.\n_START_SECTION_\nV 20. stoletju\n_START_PARAGRAPH_\nMed prvo svetovno vojno in po njej so za\xc4\x8deli na bli\xc5\xbenjem vzhodu Asirsko cerkev preganjati (zaradi sodelovanja z Britanci). Patriarh se je leta 1933 preselil na Ciper, pozneje pa v Chicago in San Francisco, ZDA. Danes je sede\xc5\xbe Asirske cerkve v Chicagu._NEWLINE_Leta 1964 je pri\xc5\xa1lo v Asirski cerkvi do novega razkola - od nje se je odcepila Stara vzhodna cerkev (ali Stara apostolska in katoli\xc5\xa1ka vzhodna cerkev) s sede\xc5\xbeem v Bagdadu._NEWLINE_Asirski patriarh Mar Dinkha IV. se je leta 1994 sestal s pape\xc5\xbeem Janezom Pavlom II. in podpisal skupno izjavo. Posledica je tudi izbolj\xc5\xa1anje odnosov med Asirsko in Kaldejsko katoli\xc5\xa1ko cerkvijo (Kaldejske katoli\xc5\xa1ke cerkve niso tako preganjali in je danes naj\xc5\xa1tevil\xc4\x8dnej\xc5\xa1a nemuslimanska verska skupnost v Iraku).\n_START_SECTION_\nObredi in verovanje\n_START_PARAGRAPH_\nNajobi\xc4\x8dajnej\xc5\xa1e bogoslu\xc5\xbeje v Asirski cerkvi je Liturgija Adaja in Marija. Ta liturgija ne vsebuje besed, ki jih je Jezus izrekel pri zadnji ve\xc4\x8derji: "To je moje telo..., to je moja kri...," zato ji del drugih kristjanov ne priznava veljavnosti. Kljub temu je leta 2001 Vatikan razglasil, da je ta liturgija veljavna in da lahko katoliki v Iraku prejmejo obhajilo v Asirski cerkvi (\xc4\x8de ne morejo priti do Katoli\xc5\xa1ke cerkve). Sklep je oblikoval kardinal Ratzinger (poznej\xc5\xa1i pape\xc5\xbe Benedikt XVI.), potrdil pa ga je pape\xc5\xbe Janez Pavel II._NEWLINE_Asirska cerkev pozna sedem zakramentov, ki pa niso popolnoma enaki zakramentom ostalih kr\xc5\xa1\xc4\x8danskih cerkva.'